Ο **Ηλυσιακός Αθλητικός Όμιλος** είναι ελληνικός αθλητικός σύλλογος, με το βασικό τμήμα των δραστηριοτήτων του να εδρεύουν στα Ιλίσσια και στο Γουδή του Δήμου Αθηναίων και κάποιες στο γειτονικό Ζωγράφου. Επίσημο έτος ίδρυσής του αποτελεί το 1927 και σήμερα διατηρεί τμήματα σε 8 ολυμπιακά αθλήματα: βόλεϊ, κολύμβηση, μπάσκετ, ξιφασκία, ποδόσφαιρο, πόλο, τοξοβολία και χειροσφαίριση. Το πρώτο τμήμα του συλλόγου και μοναδικό για μια χρονική περίοδο ήταν το ποδοσφαιρικό, το οποίο μετράει 17 συμμετοχές στο πρωτάθλημα της Β' Εθνικής κατηγορίας, ωστόσο δεν κατάφερε ποτέ του να αγωνιστεί στην Α' Εθνική. Το τμήμα καλαθοσφαίρισης του Ηλυσιακού ξεκίνησε τη δραστηριότητά του το 1968 και αποτελεί το πιο επιτυχημένο τμήμα του συλλόγου καθώς μετράει 8 συμμετοχές στην Α1 Εθνική κατηγορία.

Ιστορικά στοιχεία
-----------------

### Ίδρυση

Ιδρύθηκε κατά τη διάρκεια του Μεσοπολέμου και συγκεκριμένα το 1927, με τη δράση του *Ποδοσφαιρικού Ομίλου* «*Ηλυσ(σ)ιακός»* σε ανεπίσημο επίπεδο (δηλαδή, πριν την υποβολή καταστατικού στο Πρωτοδικείο Αθηνών) να έχει αρχίσει τουλάχιστον από το προηγούμενο έτος, σύμφωνα με αναφορές του τύπου της εποχής και άλλων πηγών. Διαθέτει αύξοντα αριθμό μητρώου στην Ε.Π.Ο. το 15, όντας το 15ο μέλος που εγγράφηκε σε αυτήν. Πρόγονός του υπήρξε η τοπική ομάδα της Δάφνης Ιλισσίων, με έδρα έναν ανοικτό χώρο 150 μέτρα από το σημερινό ξενοδοχείο Χίλτον, μεταξύ των οδών Χατζηγιάννη Μέξη, Ηριδανού και της λεωφόρου Βασιλίσσης Σοφίας. Ο Ηλυσιακός αξίζει να σημειωθεί ότι μετράει 17 συμμετοχές στο πρωτάθλημα της Β' Εθνικής κατηγορίας, ωστόσο δεν κατάφερε ποτέ του να αγωνιστεί στην Α' Εθνική.

Από τα επίσημα στοιχεία προκύπτει πως ο Ηλυσιακός, αντίθετα με ότι γενικά θεωρείται, έδρευε αρχικά *"παρά τη κοίτη Ιλισσού ποταμού"*, άρα στο κατώτερο τμήμα των Ιλισίων και όχι στα *Κουπόνια*, όπως ονομάζονταν παλαιότερα τα Άνω Ιλίσια. Κάλυπτε επίσης τους φιλάθλους μια ευρύτερης περιοχής της Αθήνας (Κέντρο, Παγκράτι, Καισαριανή, Αμπελόκηποι, Γουδή κ.ά), αντί μίας ορισμένης μόνο συνοικίας. Το πρώτο του γήπεδο, όπου αγωνίστηκε έως και το 1951, βρισκόταν ανατολικά του ποταμού μεταξύ των οδών Αλκμάνος, Ποταμιάνου και Αντιμάχου, δίπλα στο σημείο που αργότερα ανεγέρθηκε το ξενοδοχείο Χόλιντεϊ Ινν (πλέον Κράουν Πλάζα).

### Ονομασία και σύμβολα

Η επινόηση της επωνυμίας αποδίδεται στο Μιχάλη Ξύδη, γνωστό ορειβάτη και πρωτεργάτη της ίδρυσης του συλλόγου. Σε αντίθεση με τα αναμενόμενα, η λέξη αρχίζει από **Ήτα** και δεν σχετίζεται με την περιοχή των **Ι**λισίων. Αναφέρεται πως έμπνευση του Ξύδη υπήρξαν τα Ηλύσια Πεδία, τόπος όπου σύμφωνα με την ελληνική μυθολογία αναπαύονταν οι ψυχές των γενναίων πολεμιστών και των ενάρετων. Την εποχή της ίδρυσης, το όνομα καταγράφεται ως *Ηλυ**σσ**ιακός*.

Αρχικό έμβλημα για το σύλλογο αποτέλεσε ο ποδοσφαιριστής εν δράσει, για να αντικατασταθεί σύντομα με ένα δαφνοστεφανωμένο Ήτα, το οποίο έκτοτε καθιερώθηκε και διατηρείται αμετάβλητο. Επίσημα χρώματα είναι το κίτρινο και το μαύρο.

Τμήμα ποδοσφαίρου ανδρών
------------------------

Κύριο λήμμα: Ηλυσιακός Α.Ο. (ποδόσφαιρο)

Τμήμα Καλαθοσφαίρισης ανδρών
----------------------------

### Συμμετοχές σε Εθνικές κατηγορίες

Ο Ηλυσιακός μετράει μέχρι σήμερα 26 συμμετοχές στα Κορυφαία Εθνικά Πρωταθλήματα:

* Α1 Εθνική κατηγορία ανδρών (8): 1986-87, 1987-88, 2003-04, 2009-10, 2010-11, 2011-12, 2012-13, 2013-2014
* Α2 Εθνική κατηγορία ανδρών (18): 1988-89, 1989-90, 1990-91, 1991-92, 1992-93, 1993-94, 1994-95, 1995-96, 1996-97, 1997-98, 1998-99, 2002-03, 2004-05, 2005-06, 2006-07, 2007-08, 2008-09, 2014-15

### Ιστορική αναδρομή

Το τμήμα καλαθοσφαίρισης του Ηλυσιακού ξεκίνησε τη δραστηριότητά του το 1968. Στη διάρκεια της πορείας του έχει διαγωνιστεί επί πολλά συναπτά έτη στις Εθνικές Κατηγορίες, αποτελεί δε το σωματείο με τις περισσότερες παρουσίες στο πρωτάθλημα της Α2 Εθνικής Κατηγορίας. Από το 1983 ο Ηλυσιακός στεγάζεται στο Εθνικό Αθλητικό Κέντρο Ιλισίων, το οποίο ανήκει στο Δήμο Ζωγράφου.

Σε τοπικό επίπεδο έχει κατακτήσει δύο Πρωταθλήματα Ε.Σ.Κ.Α. (αρκετά χρόνια πριν τη διάσπασή της σε Ε.Σ.Κ.Α. και Ε.Σ.ΚΑ.Ν.Α.) και συγκεκριμένα εκείνα των ετών 1975-76 και 1983-84. Αμέσως μετά την κατάκτηση του δεύτερου τίτλου, κατέκτησε την κορυφή του τελικού βαθμολογικού πίνακα της Β' Εθνικής Κατηγορίας για τη χρονιά 1984-85. Καθώς δεν αναδείχθηκε Υπερπρωταθλητής των Ομίλων της κατηγορίας παρέμεινε σε αυτή. Ωστόσο την επόμενη χρονιά, 1985-86, κατέκτησε και πάλι την πρωτιά στον Όμιλό του και αυτή τη φορά, κατακτώντας και τον τίτλο του Υπερπρωταθλητή, ανήλθε σε ανώτερο επίπεδο.

Έτσι τη χρονιά 1986-87 διαγωνίστηκε στη νεοσύστατη Α1 Εθνική Κατηγορία. Στην τελική κατάταξη κατέλαβε την 9η και προτελευταία θέση. Την περίοδο 1987-88 βρέθηκε στην τελευταία θέση του τελικού βαθμολογικού πίνακα με αποτέλεσμα να υποβιβαστεί.

#### Δεκαετία 2000

Η αλλαγή της χιλιετίας βρήκε τον Ηλυσιακό να αγωνίζεται στη Β' Εθνική Κατηγορία, από την οποία υποβιβάστηκε στο τέλος της περιόδου 1999-00 έχοντας τερματίσει στη 13η θέση της τελικής κατάταξης. Η παραμονή του στη Γ' Εθνική, ωστόσο, υπήρξε πολύ σύντομη καθώς ολοκλήρωσε την περίοδο 2000-01 αήττητος και κατά συνέπεια Πρωταθλητής. Η καλή του πορεία συνεχίστηκε και την επόμενη περίοδο, 2001-02, που είχε σαν επιστέγασμα την κατάκτηση και του Πρωταθλήματος της Β' Εθνικής με 21 νίκες και 5 ήττες.

Η ανοδική πορεία του συλλόγου δεν διακόπηκε ούτε την επόμενη χρονιά, 2002-03, καθώς η κατάληψη της 3ης θέσης στην Α2 Εθνική ήταν αρκετή για να του εξασφαλίσει την άνοδο στην Α1 Εθνική, λόγω οικονομικής αδυναμίας του Παλαιού Φαλήρου να συμμετάσχει σε αυτή.

Ο Ηλυσιακός δεν κατόρθωσε τότε να παγιώσει τη θέση του στην κορυφαία κατηγορία, καθώς την περίοδο 2003-04 τερμάτισε στην τελευταία θέση με μόλις 6 νίκες σε σύνολο 26 αγώνων. Την επόμενη χρονιά, 2004-05 στα πλαίσια της Α2 Εθνικής ολοκλήρωσε τις αγωνιστικές του υποχρεώσεις στην 6η θέση της βαθμολογίας. Την περίοδο 2005-06 έπεσε στην 9η θέση, χωρίς ωστόσο να αντιμετωπίσει άγχος για την παραμονή του. Η περίοδος 2006-07 δεν ήταν καλή για τον Ηλυσιακό, που τερματίζοντας στη 13η θέση, σε τριπλή ισοβαθμία, κινδύνευσε με υποβιβασμό. Λιγότερο αγχώδης ήταν η περίοδος 2007-08 στην οποία, παρόλο που η ομάδα είχε και πάλι χαμηλές επιδόσεις, τερμάτισε στην 11η και ασφαλή θέση (σε σύνολο 16 ομάδων). Ήταν τελικά το 2008-09 που στον τελικό βαθμολογικό πίνακα ισοβάθμισε στην κορυφή με το Περιστέρι, ανεβαίνοντας εν τέλει στην Α1 Εθνική ως δεύτερος.

Τη Δευτέρα 8 Ιουνίου 2009, με Γενική Συνέλευση του Δ.Σ. του Ηλυσιακού Α.Ο. στα γραφεία του συλλόγου, αποφασίστηκε η μετατροπή του Τ.Α.Κ. Ηλυσιακός (Τμήμα Αμοιβομένων Καλαθοσφαιριστών) σε Κ.Α.Ε. Ηλυσιακός Α.Ο. (Καλαθοσφαιρική Ανώνυμη Εταιρία), βάσει των διατάξεων του Νόμου 2725/1999.

#### Δεκαετία 2010

Έχοντας επιστρέψει στην Α1 Κατηγορία, η ομάδα του Ηλυσιακού αυτή τη φορά πέτυχε να σταθεροποιήσει τη θέση της, ανανεώνοντας την παραμονή της για μια πενταετία.

Συγκεκριμένα την περίοδο 2009-10 ολοκλήρωσε τις αγωνιστικές της υποχρεώσεις στη 12η θέση, ισοβαθμώντας με τα Τρίκαλα 2000 που υποβιβάστηκαν. Στο θεσμό του Κυπέλλου Ελλάδος γνώρισε τον αποκλεισμό στην 1η αγωνιστική της Β' Φάσης κατόπιν ήττας με σκορ 69-60 από τον Ηρακλή Θεσσαλονίκης. Την επόμενη χρονιά, 2010-11, τερμάτισε στην 11η θέση. Η παραμονή του Ηλυσιακού στην κατηγορία εξασφαλίστηκε κατόπιν απόφασης αθλητικού δικαστηρίου, το οποίο οδήγησε στην Α2 την ΑΕΚ για πρώτη φορά στην ιστορία της. Στο Κύπελλο, την πορεία του Ηλυσιακού σταμάτησε στο πρώτο του παιχνίδι ο Αρκαδικός, ο οποίος τον υποχρεώσε σε ήττα με σκορ 87-73.

Την αγωνιστική περίοδο 2011-12 ο Ηλυσιακός βρέθηκε ξανά στην 11η θέση, σε σύνολο 13 ομάδων αυτή τη φορά. Σε ό,τι αφορά το Κύπελλο, η ομάδα του Ζωγράφου προχώρησε πολύ περισσότερο, εφόσον μετά από 4 αγώνες έφτασε στη *«Φάση των 8»*, όπου και αποκλείστηκε οριακά από την Ε.Κ. Καβάλας με σκορ 77-76. Συνεχίζοντας στο ίδιο μοτίβο, ο Ηλυσιακός τερμάτισε και πάλι κοντά στη ζώνη του υποβιβασμού την επόμενη χρονιά 2012-13 και συγκεκριμένα στη 12η θέση. Στο θεσμό του Κυπέλλου η πορεία του ανακόπηκε στην 1η αγωνιστική της Β' Φάσης, όταν ηττήθηκε με σκορ 87-74 από τον Απόλλωνα Πατρών.

Την σεζόν 2013-14, η ΚΑΕ Ηλυσιακός Α.Ο. συμμετείχε στο πρωτάθλημα της Α1 Εθνικής Κατηγορία, γνωστή και με την ονομασία «Basket League ΟΠΑΠ». Επικεφαλής προπονητής ήταν ο Τζίμης Κουστένης και άμεσος συνεργάτης προπονητής ο Χρήστος Κουτσούμπας. Κατελαβε την 12η θέση σε ισοβαθμία με τον Πανελευσινιακό και τον Ίκαρο Χαλκίδας, και τελικά υποβιβάστηκε μαζί με τον Ίκαρο λόγω χειρότερης συγκομιδής πόντων στους μεταξύ τους αγώνες.

Σε ό,τι αφορά το θεσμό του Κυπέλλου Ελλάδος , ο σύλλογος συμμετείχε σε 4 αγώνες φτάνοντας μέχρι τη *«Φάση των 8»*. Εκεί γνώρισε την ήττα από τον Ολυμπιακό Πειραιώς με σκορ 54-85 και αποκλείστηκε από τη συνέχεια της διοργάνωσης.

Το ρόστερ του συλλόγου την περίοδο 2013-14:

| Αριθμός | Ονοματεπώνυμο | Ημερ. γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Καλαθοσφαιριστές** |
|  | Αλεξάνταρ Πέτροβιτς | 1987 | 3-4 | 2,04 |  |
|  | Έρικ Ντέβεντορφ | 1987 | 2 | 1,97 |  |
| 5 | Παναγιώτης Καυκής | 1980 | 1 | 1,97 |  |
| 6 | Κώστας Φακοπουλίδης | 1995 | 2 | 1,92 |  |
| 7 | Τάσος Αντωνάκης | 1992 | 4-5 | 2,05 |  |
| 9 | Νίκος Χατζής | 1976 | 2 | 1,96 |  |
| 10 | Φώτης Ζούμπος | 1993 | 2 | 1,95 |  |
| 11 | Περικλής Δορκοφίκης | 1980 | 3-4 | 2,05 |  |
| 12 | Ντι Τζέι Στέφενς | 1990 | 3-4 | 1,98 |  |
| 13 | Γιάννης Βαβάτσικος | 1990 | 3-4 | 2,01 |  |
| 14 | Στέλιος Ιωάννου | 1987 | 2 | 1,96 |  |
| 15 | Σάββας Τζουγκαράκης | 1986 | 5 | 2,08 |  |
| 16 | Τσέικχ Μποντζ | 1987 | 5 | 2,08 |  |
| 19 | Κάρτνεϊ Πίγκραμ | 1985 | 2 | 1,85 |  |
|    **Προπονητής** |
|  | Δημήτρης Κουστένης |  | Προπονητής |  | Ελληνας |  |
| *Δεδομένα: Φεβρουάριος 2014* |

### Διακεκριμένοι καλαθοσφαιριστές

|  |  |  |  |
| --- | --- | --- | --- |
| * Αντώνης Φώτσης
* Νίκος Χατζής
* Βασίλης Γκούμας
* Κυριάκος Βίδας
* Στράτος Περπέρογλου
* Μπρεντ Πέτγουεϊ
* Οθέλο Χάντερ
* Νίκος Αγγελόπουλος
* Γιάννης Αθανασούλας
* Γιάννης Αθηναίου
* Γιώργος Αποστολίδης
* Δημήτρης Αράπης
* Σπυρος Βερτζἀγιας
* Ίαν Βουγιούκας
* Βαγγέλης Δρόσος
 | * Περικλής Δορκοφίκης
* Φώτης Ζούμπος
* Ανατόλι Ζουρπένκο
* Λεωνίδας Κασελάκης
* Γιώργος Καστρινάκης
* Παναγιώτης Καυκής
* Δημήτρης Κοκολάκης
 | * Αλέξης Κυρίτσης
* Τζίμι Μπάξτερ
* Μάριος Μπατής
* Γιώργος Μπόγρης
* Γουίλι Ντιν
* Μιχάλης Οικονόμου
* Νίκος Παπανικολόπουλος
* Ανδρέας Παπαντωνίου
 | * Λεωνίδας Σκούταρης
* Δημήτρης Τσαρουχάς
* Γιώργος Τσιάκος
* Κώστας Χαρίσης
 |

### Αγωνιστική περίοδος 2014-15

Κατά την αγωνιστική περίοδο 2014-2015, η ΚΑΕ Ηλυσιακός Α.Ο. αγωνίζεται στην Α2 Εθνική κατηγορία, στηριζόμενη σε κορμό νεαρών παικτών, με μέσο όρο ηλικίας χαμηλότερο των 21. Στο θεσμό του Κυπέλλου Ελλάδος απέκλεισε τον Ερμή Λαγκαδά (71-58) στην Α' φάση, και ηττήθηκε από τον Άρη (64-83) στην Β' Φάση.

Έδρα του Ηλυσιακού είναι το Εθνικό Αθλητικό Κέντρο Ιλισίων, χωρητικότητας 1.500 θεατών. Πρόεδρος της Κ.Α.Ε. είναι ο Παντελής Γαμπιεράκης και γενικός διευθυντής ο Ανδρέας Παπαντωνίου. Καθήκοντα πρώτου προπονητή διατηρεί από το Μάιο του 2014 ο Κώστας Σορώτος.

Το ρόστερ του συλλόγου για την περίοδο 2014-15 συνθέτουν οι παρακάτω αθλητές:

| Αριθμός | Ονοματεπώνυμο | Ημερ. γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Καλαθοσφαιριστές** |
| 5 | Δημήτρης Λεγκίκας | 1996 | 4 | 2,05 |  |
| 6 | Βαγγέλης Δρόσος | 1993 | 3 | 2,00 |  |
| 8 | Γιάννης Τζιβελέκας | 1997 | 1 | 1,85 |  |
| 9 | Τάσος Καρτέρης | 1993 | 1-2 | 1,88 |  |
| 10 | Τάκης Νικολακόπουλος | 1994 | 3-4 | 2,00 |  |
| 11 | Κώστας Φακοπουλίδης | 1995 | 1 | 1,92 |  |
| 12 | Λάμπρος Βλάχος | 1993 | 3-4 | 2,00 |  |
| 13 | Δημήτρης Κακλαμανάκης | 1994 | 5 | 2,05 |  |
| 14 | Νίκος Τσιώκος | 1991 | 5 | 2,06 | Ελληνας |
| 15 | Γιάννης Αναγνωστάκης | 1994 | 2-3 | 1,92 |  |
| 16 | Χαραλάμπης Νίκος | 1996 | 2-3 | 1,90 |  |
| 17 | Κώστας Ζώρζος | 1996 | 1-2 | 1,88 |  |
| 18 | Κώστας Κακαργιάς | 1993 | 1-2 | 1,92 |  |
| 19 | Ανδριανός Περδικάρης | 1991 | 4 | 2,04 |  |
|    **Προπονητής** |
|  | Κώστας Σορώτος |  | Προπονητής |  |  |  |
| *Δεδομένα: Οκτώβριος 2014* |

### Τμήματα υποδομών

Η εφηβική ομάδα του Ηλυσιακού αποτελεί ισχυρή δύναμη τα τελευταία χρόνια, έχοντας κατακτήσει δύο φορές το Πρωτάθλημα Ελλάδος Εφήβων, το 2007 και το 2008. Κατά την αγωνιστική περίοδο 2009-10 ο Ηλυσιακός κατέκτησε το Πρωτάθλημα της Α' Κατηγορίας Εφήβων που διοργανώνει η Ε.Σ.Κ.Α.

Τμήμα καλαθοσφαίρισης γυναικών
------------------------------

Στο παρελθόν ο Ηλυσιακός διατηρούσε γυναικείο τμήμα καλαθοσφαίρισης το οποίο διαλύθηκε στα μέσα της δεκαετίας του 1990. Μερικές αθλήτριες της ομάδας κορασίδων συνέθεσαν τη νεοσύστατη ομάδα του Φιλαθλητικού Ζωγράφου, που με τον τρόπο αυτό αποτελεί κατά κάποιο τρόπο το «διάδοχο» της ομάδας εκείνης.

Τμήμα πετοσφαίρισης γυναικών
----------------------------

### Συμμετοχές στην κορυφαία Εθνική κατηγορία

Ο Ηλυσιακός μετράει μέχρι σήμερα 7 συμμετοχές στα Κορυφαίο Εθνικό Πρωτάθλημα:

* 
* Α1 Εθνική Βόλλεϋ Λιγκ (8): 1996-97, 2018-19, 2019-20, 2020-21,2021-22, 2022-2023,2023-2024

  

### Ιστορική αναδρομή

Το τμήμα γυναικείας πετοσφαίρισης του Ηλυσιακού ιδρύθηκε το χειμώνα του 1983, με πρωτοβουλία της Βούλας Σαρρή-Μέξη, που υπήρξε και η πρώτη προπονήτρια. Ως πρώτα προπονητήρια χρησιμοποιήθηκαν τα ανοικτά γήπεδα της Πανεπιστημιούπολης Ζωγράφου και της Αγίας Ελένης κοντά στο Νεκροταφείο.

#### Τοπικά Πρωταθλήματα

Ο Ηλυσιακός εντάχθηκε στη Γ' τοπική κατηγορία Ε.Σ.Π. Αττικής, όπου και παρέμεινε μέχρι το 1987, οπότε και λόγω αναδιάρθρωσης των κατηγοριών ανήλθε στη Β' Κατηγορία. Την επόμενη περίοδο, 1987-88, κατέλαβε τη 2η θέση της τελικής βαθμολογίας, με αποτέλεσμα να κερδίσει την άνοδό του στην Α' Κατηγορία. Στο επίπεδο αυτό παρέμεινε επί τέσσερις χρονιές, από το 1988 μέχρι το 1992, οπότε και μέσω διαδικασίας μπαράζ ανόδου εξασφάλισε τη συμμετοχή του στις Εθνικές Κατηγορίες. Προπονητής του συλλόγου την επιτυχημένη αυτή χρονιά - όπως και την επόμενη - ήταν ο Σταύρος Νάτσης.

#### Καθιέρωση στις Εθνικές Κατηγορίες

Το 1992-93, για δεύτερη συνεχόμενη χρονιά, ο Ηλυσιακός κατάφερε να ανέβει στην αμέσως υψηλότερη κατηγορία. Αξιοσημείωτα επρόκειτο για ομάδα με χαμηλό μέσω όρο ηλικίας και σχεδόν τα ίδια πρόσωπα αγωνίζονταν τόσο στο Πρωτάθλημα Γυναικών όσο και στο Πρωτάθλημα Νεανίδων. Η άνοδος από τη Β' Εθνική στην Α2 Εθνική εξασφαλίστηκε μέσω διαδικασίας μπαράζ που έλαβε χώρα στο Βόλο.

Το έτος 1993-94 έφερε την απογοήτευση του υποβιβασμού στη Β' Εθνική, κάτι που όμως δεν κράτησε πολύ, καθώς το επόμενο καλοκαίρι, με το πέρας της περιόδου 1994-95, η ομάδα επέστρεψε στην Α2 Εθνική. Η επόμενη χρονιά, 1995-96, υπήρξε κομβική στην ιστορία του συλλόγου, ο οποίος αποδίδοντας εξαιρετικά κατέκτησε την κορυφή της τελικής βαθμολογίας, κάτι που επέτρεψε στο σύλλογο να αγωνιστεί την επόμενη περίοδο, 1996-97, στην προνομιούχο Α1 Εθνική Κατηγορία. Οι αθλήτριες που πέτυχαν την άνοδο ήταν οι Μανωλά Νέλλη, Δρόσου Βίκυ, Δραγωμανίδου Δέσποινα, Κίκηρα Μαρία, Ζουπάνου Νατάσσα, Φιλιπποπούλου Ζωή, Παπαθανασίου Αλεξάνδρα, Κασούμη Φωτεινή, Καραγιαννίδη Μάλτα, Καραγιαννίδη Παναγιώτα, Κορολόγου Αγγελική, Μητσέλου Δέσποινα. Εδώ και πολλά χρόνια έφορος του τμήματος ήταν ο Μανώλης Μέξης και προπονητής ο Σταύρος Νάτσης.

Η μοναδική μέχρι σήμερα παρουσία του συλλόγου στην Α1 Εθνική καταγράφεται το 1996-97. Αγωνιστικά η απόδοση του Ηλυσιακού κυμάνθηκε σε πολύ χαμηλά επίπεδα, με πολλές από τις αθλήτριες των προηγούμενων ετών να έχουν αποχωρήσει από την ενεργό δράση. Η ομάδα ολοκλήρωσε τις αγωνιστικές της υποχρεώσεις στη 12η και τελευταία θέση της τελικής βαθμολογίας, χωρίς να επιτύχει καμία νίκη. Φυσικό επακόλουθο ήταν και ο υποβιβασμός της. Οι αθλήτριες που συμμετείχαν στην ομάδα την περίοδο αυτή ήταν οι Μανωλά Νέλλη, Δρόσου Βίκυ, Δραγωμανίδου Δέσποινα, Καραγιαννίδη Μάλτα, Καραγιαννίδη Παναγιώτα, Φιλιπποπούλου Ζωή, Δήμου Ιωάννα, Κορολόγου Αγγελική, Μητσέλου Δέσποινα, Σοάρες Βερόνικα και Γιασεμίδου Μαρία.

#### Α2 Εθνική (2005 - 2018)

Το 2005 το γυναικείο τμήμα του Ηλυσιακού ανηλθε στην Α2 Εθνική Κατηγορία.

Την αγωνιστική περίοδο 2009-10 ο Ηλυσιακός τερμάτισε στη 2η θέση του Α' Ομίλου, χάνοντας εν τέλει την άνοδο στα τελικά των Play-Off από την ΑΕΚ Την επόμενη χρονιά, 2010-11, ολοκλήρωσε τις αγωνιστικές του υποχρεώσεις στην 5η θέση, σε σύνολο 7 ομάδων, με αποτέλεσμα να παραμείνει στην κατηγορία. Την ίδια θέση κατέλαβε και στην κατάταξη της χρονιάς 2011-12, ωστόσο σε σύνολο 9 ομάδων.

Την αγωνιστική περίοδο 2012-13, πάντα στα πλαίσια του Α' Ομίλου της Α2 Εθνικής, ο Ηλυσιακός κατέλαβε τη 2η θέση του τελικού βαθμολογικού πίνακα.

**A1 Volleyleague (2018 - Σήμερα)**

Η γυναικεία ομάδα βόλεϊ του ηλυσιακού ανέβηκε και αγωνίστηκε την περίοδο 2018-2019 στην Α1 εθνική κατηγορία. Εκτοτε για 6 συνεχόμενες χρονιές αγωνίζεται στην μεγαλύτερη κατηγορία στην Ελλάδα. Την αγωνιστική περίοδο 2022 2023 έκανε ρεκόρ πόντων στην Α1 εθνική κατηγορία συγκεντρώνοντας συνολικά 20 βαθμούς. 

  

  

### Αξιομνημόνευτες πετοσφαιρίστριες

* Δέσποινα Δραγωμανίδου
* Βίκυ Δρόσου
* Νέλλη Μανωλά
* Δώρα Τρέκλα

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2023-2024 ο Ηλυσιακός Α.Ο. διαγωνίζεται στο Πρωτάθλημα της Α1 Εθνική Κατηγορία - Volleyleague Γυναικών 

.

Έδρα του Ηλυσιακού είναι το Εθνικό Αθλητικό Κέντρο Ιλισίων, χωρητικότητας 1.500 θεατών. Πρόεδρος του Δ.Σ. του ερασιτέχνη είναι ο Ηρακλής Κολομπατσος και έφοροι του τμήματος ο Κωνσταντινίδης Χριστόφορος και ο Αλέξανδρος Πανώριος .

Καθήκοντα πρώτου προπονητή διατηρεί ο Κώστας Λιώσης. Το ρόστερ του Ηλυσιακού για το έτος 2013-14 συνθέτουν οι παρακάτω αθλήτριες:

| Αριθμός | Ονοματεπώνυμο | Ημερ. γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Πετοσφαιρίστριες** |
| 01 | Μαρία Σωτηρίου | 24/04/1996 | Ακραία | 1,80 |  |
| 02 | Στεφανία Μάρκου | 26/04/1988 | Κεντρική | 1,82 |  |
| 03 | Παναγιώτα Καραγιαννίδου | 12/10/1979 | Ακραία/Κεντρική | 1,83 |  |
| 04 | Ελένη Μιχαήλ | 12/10/1993 | Πασαδόρος | 1,68 |  |
| 05 | Θεανώ Τσέλιου | 18/09/1995 | Διαγώνια | 1,75 |  |
| 06 | Μαρία Δέδε | 26/12/1995 | Πασαδόρος | 1,70 |  |
| 07 | Στεφανία Μπέμπη | 07/10/1990 | Διαγώνια | 1,83 |  |
| 09 | Ελευθερία Πασχάλη | 05/10/1986 | Λίμπερο | 1,66 |  |
| 10 | Ιωάννα Στέφου | 08/01/1981 | Διαγώνια | 1,81 |  |
| 11 | Κωνσταντίνα Κουτουζίδου | 17/10/1993 | Ακραία | 1,78 |  |
| 12 | Ελένη Καρακίτσου | 05/10/1992 | Κεντρική | 1,86 |  |
| 13 | Βασιλική Δασκαλοπούλου | 13/10/1989 | Κεντρική | 1,87 |  |
| 14 | Κατερίνα Ράγκου | 20/12/1984 | Ακραία | 1,78 |  |
| 15 | Αντουανέτα Χαρίση | 15/10/1981 | Κεντρική | 1,83 |  |
| 16 | Σταυρούλα Παλάτου | 14/01/1992 | Ακραία/Λίμπερο | 1,78 |  |
| 17 | Κωνσταντίνα Σφυρή | 05/03/1992 | Πασαδόρος | 1,81 |  |
| 18 | Δανάη Φλέγκα | 04/12/1994 | Λίμπερο | 1,67 |  |
|    **Προπονητής** |
|  | Κώστας Λιώσης |  | Προπονητής |  |  |
| *Δεδομένα: Φεβρουάριος 2014* |

### Τμήματα υποδομών

Η ομάδα των νεανίδων έχει κατακτήσει 3 πρωταθλήματα ΕΣΠΑΑΑ (2002, 2003, 2004) και τη 2η θέση της πανελλήνιας κατάταξης το 1993. Η ομάδα των κορασίδων έχει κατακτήσει 4 πρωταθλήματα ΕΣΠΑΑΑ (1991, 1995, 1996 και 2001). Η ομάδα των παγκορασίδων έχει κατακτήσει 1 πρωτάθλημα ΕΣΠΑΑ (1988), καθώς και την 1η θέση στο Πανελλήνιο Τουρνουά Παγκορασίδων το 1990.

Τμήμα Χειροσφαίρισης
--------------------

### Συμμετοχές σε Εθνικές κατηγορίες

Ο Ηλυσιακός μετράει μέχρι σήμερα 2 συμμετοχές στα Κορυφαίο Εθνικό Πρωτάθλημα:

* Πρωτάθλημα Ελλάδας χειροσφαίρισης ανδρών (2): 2006-07, 2007-08

### Ιστορικό τμήματος

Το ανδρικό τμήμα χειροσφαίρισης του Ηλυσιακού ξεκίνησε τις δραστηριότητές του το 1982. Την πρώτη εκείνη χρονιά εντάχθηκε στο Πρωτάθλημα Αθηνών, ωστόσο δεν διέθετε έδρα αφού στο κλειστό γήπεδο Ιλισίων δεν είχαν ολοκληρωθεί οι απαιτούμενες εργασίες. Η ομάδα ήταν κυρίως φιλοξενούμενη στο ανοιχτό Βύρωνα, ενώ πραγματοποιούσε προπονήσεις στην Πανεπιστημιούπολη Ζωγράφου. Η αγωνιστική περίοδος 1984-85 ολοκληρώθηκε με την κατάκτηση της 2ης θέσης του τοπικού πρωταθλήματος, με αποτέλεσμα την άνοδο του συλλόγου στη Β' Εθνική Κατηγορία. Για δύο περιόδους φιλοξενήθηκε στη Β' Εθνική Κατηγορία, στην οποία επέστρεψε και το καλοκαίρι του 1988 μετά την απουσία ενός έτους. Από το 1988 έως το 1991 ο σύλλογος παρέμεινε σταθερά στη Β' Εθνική, ωστόσο η κακή πορεία του την περίοδο 1990-91 τον έριξε στο τοπικό πρωτάθλημα.

Σε εθνικό επίπεδο και συγκεκριμένα στη Γ' Κατηγορία επανήλθε κατά την περίοδο 1994-95 της οποίας μάλιστα κατέκτησε και το πρωτάθλημα. Κατά την περίοδο 1995-96 προσχώρησαν στην ομάδα οι παίκτες της ομάδας χειροσφαίρισης των εμποροϋπάλληλων (που αποτελούσαν την πρώην ομάδα του Παναθηναϊκού). Η πορεία της ομάδας ήταν εξαιρετική και τερμάτισε στη 2η θέση, κερδίζοντας την άνοδο στην Α2. Εκεί παρέμεινε για έξι περιόδους, μέχρι και την 2001-02 οπότε και αντιμετώπισε μεγάλες οικονομικές δυσκολίες. Η λήξη της περιόδου βρήκε τον Ηλυσιακό στη Β' Εθνική. Το 2004-05 η ομάδα κατέκτησε την 3η θέση του πρωταθλήματος και επειδή τη χρονιά αυτή δημιουργήθηκε η Α2 κατηγορία με 2 ομίλους (βορρά και νότου) η ομάδα εισήλθε σε αυτούς.

Το 2005-06 με μια εξαιρετική παρουσία κατέκτησε το σπουδαιότερο πρωτάθλημα τις ιστορίας της και ταυτόχρονα την άνοδο της στην κορυφαία κατηγορία (Α1) της ελληνικής χειροσφαίρισης. Τη χρονιά οπότε και αγωνίστηκε στην Α1 (2006-07) αντιμετώπισε πολλά διοικητικά και οικονομικά προβλήματα. Η επόμενη υπήρξε ακόμη χειρότερη, καθώς λόγω απουσίας της από δύο συνεχείς αγώνες μηδενίστηκε και υποβιβάστηκε μετά από απόφαση αθλητικού δικαστή. Οι δε παίκτες έμειναν απλήρωτοι και χωρίς περαιτέρω ενημέρωση με αποτέλεσμα την ουσιαστική διάλυση του συλλόγου, ο οποίος κατά την αγωνιστική περίοδο 2009-10 δεν θα αγωνιστεί σε κάποια από τις εθνικές κατηγορίες.

Το 2011 ωστόσο,ο Κώστας Χαιρεκάκης,ο Σπύρος Αλιζιώτης και ο Γιώργος Βερβερίδης επαναλειτουργούν τον αντρικό τμήμα το οποίο την περίοδο 2011-12 αγωνίζεται στην. Α’ Αθηνών και ανεβαίνει στην Β εθνική. Μέχρι το 2019 η ομάδα αγωνίζεται στην Β εθνική. Το 2019 έρχεται η άνοδος και η επιστροφή του Ηλυσιακού στην Α2 εθνική ανδρών όπου αγωνίστηκε μέχρι το 2022.

Τμήμα Υδατοσφαίρισης
--------------------

Το λογότυπο του τμήματος υδατοσφαίρισης του Ηλυσιακού Α.Ο..
* Το ανδρικό τμήμα υδατοσφαίρισης του Ηλυσιακού έχει 7 Συμμετοχές στην Α1 Εθνική.
* Το γυναικείο τμήμα υδατοσφαίρισης του Ηλυσιακού έχει 4 Συμμετοχές στην Α1 Εθνική.

### Ιστορικό τμήματος ανδρών

Το ανδρικό τμήμα υδατοσφαίρισης του Ηλυσιακού ιδρύθηκε το 1981, συμμετέχοντας στην Γ' Εθνική Κατηγορία. Την περίοδο 1982–83 πραγματοποίησε την πρώτη του συμμετοχή στη Β' Εθνική Κατηγορία. Ωστόσο είχε την ατυχία να πέσει στην αναδιάρθρωση των τότε κατηγοριών και δεν κατάφερε να γλυτώσει τον υποβιβασμό. Την επόμενη περίοδο η ομάδα χτίστηκε από την αρχή και τελικά κατέκτησε το Πρωτάθλημα της Γ' Εθνικής, αήττητη, με 8 νίκες σε ισάριθμα παιχνίδια, όλα σε ουδέτερη έδρα.

Την αγωνιστική περίοδο 1986–87, η ομάδα αγωνίζεται στην Α2 Κατηγορία, που προέκυψε από νέα αναδιοργάνωση των κατηγοριών. Για δύο περιόδους, 1987–88 και 1988–89, ο Ηλυσιακός τερμάτισε στην 2η θέση της Α2, χωρίς να καταφέρει να κερδίσει την άνοδο σε αγώνες μπαράζ. Η περίοδος 1989–90 αποτελεί ορόσημο στην ιστορία της ομάδας. Στην κανονική περίοδο η ομάδα τερμάτισε στην 3η θέση, αγωνιζόμενη σε μπαράζ για 3η συνεχόμενη χρονιά, όπου αντιμετώπισε την ομάδα του Ν.Ο. Χανίων. Μετά από νικηφόρο αγώνα τον Ιούνιο του 1990, κέρδισε την πολυπόθητη άνοδο στη μεγάλη κατηγορία από την οποία όμως υποβιβάστηκε αμέσως. Τα αποτελέσματα της πρεμιέρας του Ηλυσιακού στην κορυφαία κατηγορία υπήρξαν απογοητευτικά. Με μόλις δύο βαθμούς συγκομιδή υποβιβάστηκε στην Α2. Η χρονιά, όμως, σηματοδότησε επίσης την μεγαλύτερη επιτυχία της ομάδας σε επίπεδο υποδομών, με την κατάκτηση του Πρωταθλήματος Εφήβων για αγόρια γεννημένα το 1975 και νεότερα. Επανήλθε όμως στην Α1 το 1994–95 με το θρύλο του αθλήματος, Αντώνη Αρώνη και 1995–96 και μετά από απουσία το 1996–97, επανήλθε το 1997–98 για να κάτσει στα σαλόνια της μέχρι και τη σεζόν 1999–00. Το 2022–23 επανήλθε μετά από απουσία 22 ετών στην Α1. Κάποιες αξιοσημείωτες νίκες του Ηλυσιακού είναι το 8–10 στην έδρα του Παναθηναϊκού, το 1990–91, το 12–12 στη Πάτρα το 1994–95 απέναντι στον κυπελλούχο εκείνη τη χρονιά και πολύ ισχυρό τη δεκαετία του '90, Ναυτικό Όμιλο Πατρών, τα «διπλά» με 8–10 το 1997–98 κόντρα στη πρωταθλήτρια Ελλάδος και κυπελλούχο Ευρώπης, Βουλιαγμένη, και τη παραδοσιακή ομάδα της Γλυφάδας, ενώ το 1998–99 (28/11/1998) επικράτησε στο Ιλίσιο κολυμβητήριο με 9–8 του πρωταθλητή Ολυμπιακού.

Από τον Ηλυσιακό αναδείχθηκε ο πιο πετυχημένος σε αριθμό τροπαίων Έλληνας πολίστας όλων των εποχών, Θοδωρής Χατζηθεοδώρου ενώ ο Ηλυσιακός ήταν η ομάδα που έφερε στην Ελλάδα το 1998, τον Πέτρε Σάντα. 

Συμμετοχές (1986—τώρα)

* 1986–87: Α2 Εθνική
* 1987–88: Α2 Εθνική
* 1988–89: Α2 Εθνική
* 1989–90: Α2 Εθνική (άνοδος)
* 1990–91: Α1 Εθνική (υποβιβασμός)
* 1991–92: Α2 Εθνική
* 1992–93:
* 1993–94:
* 1994–95: Α1 Εθνική
* 1995–96: Α1 Εθνική
* 1996–97: Α2 Εθνική (Πρωταθλητής, άνοδος)
* 1997–98: Α1 Εθνική
* 1998–99: Α1 Εθνική
* 1999–00: Α1 Εθνική (υποβιβασμός)
* 2000–01: Α2 Εθνική
* 2001–02: Α2 Εθνική
* 2002–03:
* 2003–04:
* 2004–05:
* 2005–06:
* 2006–07:
* 2007–08:
* 2008–09: Α2 Εθνική
* 2009–10: Α2 Εθνική
* 2010–11: Α2 Εθνική
* 2011–12: Α2 Εθνική
* 2012–13: Α2 Εθνική
* 2013–14: Α2 Εθνική
* 2014–15: Α2 Εθνική
* 2015–16: Α2 Εθνική
* 2016–17: Α2 Εθνική
* 2017–18: Α2 Εθνική
* 2018–19: Α2 Εθνική
* 2019–20:
* 2020–21: Α2 Εθνική
* 2021–22: Α2 Εθνική
* 2022–23: Α1 Εθνική

### Ιστορικό τμήματος γυναικών

Την περίοδο 1996–97 το γυναικείο τμήμα του Ηλυσιακού κατατάχθηκε τρίτο στο βαθμολογικό πίνακα της Β' Εθνικής, διεκδικώντας επιτυχώς την άνοδο σε αγώνα μπαράζ. Την περίοδο 1997–98 η Α' Εθνική Κατηγορία χωρίστηκε σε δύο ομίλους, οι οποίοι από τη νέα περίοδο επρόκειτο να αποτελέσουν τις κατηγορίες Α1 και Α2. Η ομάδα του Ηλυσιακού πέτυχε να κερδίσει μία θέση στην Α2 κατηγορία της επόμενης αγωνιστικής περιόδου. Την περίοδο 1998–99 ο σύλλογος κατέλαβε τη δεύτερη θέση της τελικής κατάταξης, χωρίς ωστόσο να σταθεί δυνατή η συμμετοχή της στην κορυφαία κατηγορία το επόμενο έτος. Το ίδιο αποτέλεσμα έλαβε χώρα και τις δύο επόμενες χρονιές, όπου ίσχυσε νέο σύστημα διεξαγωγής των αγώνων.

Το 2002–03 αποτέλεσε άτυχη χρονιά για το σύλλογο, που αντιμετώπισε πολλά διοικητικά αλλά και αγωνιστικά προβλήματα με αποτέλεσμα να μην λάβει μέρος στο πρωτάθλημα της Α2 και να υποβιβαστεί στη Β' Εθνική. Το 2005–06 οι πολίστριες του Ηλυσιακού πάλεψαν και κατάφεραν να κερδίσουν την άνοδο στην Α2, τερματίζοντας στη 2η θέση της βαθμολογίας.

Τμήμα Κολύμβησης
----------------

### Ιστορικό τμήματος

Το κολυμβητικό τμήμα του Ηλυσιακού ξεκίνησε τις δραστηριότητές του το 1977, όταν ολοκληρώθηκε η κατασκευή του κολυμβητηρίου του. Μέχρι σήμερα πάνω από 70 αθλητές του έχουν συμμετάσχει σε Εθνική Ομάδα και έχουν πετύχει πανελλήνια επίδοση σε πάνω από 45 αγωνίσματα.

Το 1980 η Ντία Καζάκη γίνεται η πρώτη αθλήτρια του ομίλου που κατακτά πρώτη πανελλήνια νίκη και καταρρίπτει πανελλήνια επίδοση (200 πρόσθια). Η Ντόρα Γαβριήλ κατέχει 15 Πανελλήνιες νίκες γυναικών και ηλικιών, ενώ ο Μανώλης Γεωργιάδης την περίοδο 1982–1986 καταρρίπτει πανελλήνιες επιδόσεις σε 15 αγωνίσματα. Οι διακρίσεις των κολυμβητών του Ηλυσιακού επεκτάθηκαν και στον διεθνή χώρο με συμμετοχές σε μεγάλες διοργανώσεις. Ο πρώτος αθλητής του που συμμετείχε σε Ολυμπιάδα είναι ο Θόδωρος Γκρινιαζάκης που ήταν και 1ος Βαλκανιονίκης Ανδρών το 1988 και 1990, έχει διακριθεί σε Μεσογειακούς και Πανευρωπαϊκούς Νέων και έχει λάβει μέρος σε Παγκόσμιο Πρωτάθλημα και στην Ολυμπιάδα της Σεούλ το 1988.

Ο Ιωάννης Δρυμωνάκος σε ηλικία μόλις 16 χρόνων έλαβε μέρος στην Ολυμπιάδα του Σίδνευ (2000), κατακτώντας παράλληλα και την 1η θέση στους Βαλκανικούς Ανδρών του ίδιου έτους.

Παραπομπές
----------

1. ↑  «Το έγκλημα δεν θα περάσει». NovaΣΠΟΡ FM. 12 Σεπτεμβρίου 2009.. Ανακτήθηκε στις 12 Σεπτεμβρίου 2009.
2. ↑  Π.Ο. «Αίολος» - Π.Ο. «Ηλυσιακός» 3-2 την 3η Φεβρουαρίου 1927 (ψηφιακή σελ. 403), περιοδ. *Αθλητικός Κόσμος*, τχ 41 (13.02.1927), σελ. 6. Από την ίδια την καταγραφή του φιλικού αγώνα, τεκμαίρεται ότι θα είχαν προϋπάρξει και άλλοι.
3. ↑  φωτογραφία Ηλυσσιακού Π.Ο. που φέρει ημερομηνία 3 Οκτωβρίου 1926, από το προσωπικό αρχείο του ιατρού Ανδρέα Θ. Καπώνη και αναρτημένη στον επίσημο ιστότοπο του συλλόγου (σελίδα Η Ίδρυση! Αρχειοθετήθηκε 2015-07-09 στο Wayback Machine.)
4. ↑  epsath.gr
5. ↑  Ιστορικό Αρχειοθετήθηκε 2016-03-04 στο Wayback Machine. επίσημος ιστότοπος ΕΠΣ Αθηνών
6. 1 2 3 4  ««Ιστορία του Ηλυσιακού: Η Ίδρυση»». *Επίσημη ιστοσελίδα του Ηλυσιακού*. www.ilisiakos.net. Αρχειοθετήθηκε από το πρωτότυπο στις 19 Ιουλίου 2015. Ανακτήθηκε στις 12 Σεπτεμβρίου 2009.
7. 1 2 3 4 5 6  «Ηλυσιακός Basket League ΟΠΑΠ 2013-14: Πληροφορίες», πληροφορίες στον επίσημο ιστότοπο του Ε.Σ.Α.Κ.Ε.
8. ↑  «Το Γήπεδο» Αρχειοθετήθηκε 2009-02-04 στο Wayback Machine. πληροφορίες στον επίσημο ιστότοπο της Κ.Α.Ε. Ηλυσιακός Α.Ο.
9. 1 2 3 4  «Πρωταθλητές Β' Εθνικής Κατηγορίας Ανδρών» Αρχειοθετήθηκε 2014-07-20 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
10. 1 2 3 4 5 6 7 8 9 10 11 12 13 14 15  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ε.Ο.Κ.
11. ↑  «Πρωταθλητές Γ' Εθνικής Κατηγορίας Ανδρών» Αρχειοθετήθηκε 2014-07-20 στο Wayback Machine. πληροφορίες στον επίσημο ιστότoπο της Ελληνικής Ομοσπονδίας Καλαθοσφαίρισης.
12. ↑  «Ο Ηλυσιακός και τυπικά στην Α1», άρθρο στον ιστότοπο της εφημερίδας «Πατρίς», 16 Σεπτεμβρίου 2003.
13. ↑  «Επεισοδιακή άνοδος για Ηλυσιακό»[*νεκρός σύνδεσμος*], άρθρο στον ιστότοπο της εφημερίδας «ΕθνοΣΠΟΡ» 9 Μαΐου 2009.
14. ↑  «Εγένετο… ΚΑΕ»[*νεκρός σύνδεσμος*], άρθρο στον ιστότοπο Ilisiakos.net, 8 Ιουνίου 2009.
15. ↑  «Εύκολα τα Τρίκαλα, έξω Περιστέρι & Ηλυσιακός», άρθρο στον ιστότοπο Gazzetta.gr, 7 Οκτωβρίου 2009.
16. ↑  «Δικαιώθηκε ο Ηλυσιακός, υποβιβάζεται η ΑΕΚ», άρθρο στον ιστότοπο Sport24.gr, 20 Ιουνίου 2011.
17. ↑  «O Αρκαδικός απέκλεισε τον Ηλυσιακό!», άρθρο στον ιστότοπο SigmaLive.com, 23 Σεπτεμβρίου 2010.
18. ↑  «Στα ημιτελικά η Καβάλα, νίκησε 77-76 τον Ηλυσιακό», άρθρο στον ιστότοπο In.gr, 12 Οκτωβρίου 2011.
19. ↑  «Καβάλα - Ηλυσιακός 77-76», άρθρο στον ιστότοπο Sport24.gr, 12 Οκτωβρίου 2011.
20. ↑  «Απόλλων Πάτρας-Ηλυσιακός 87-74», άρθρο στον ιστότοπο Contra.gr, 18 Σεπτεμβρίου 2012.
21. ↑  «Χωρίς πρόβλημα οι «αιώνιοι» της Θεσσαλονίκης», άρθρο στον ιστότοπο του NovaΣΠΟΡ FM, 18 Σεπτεμβρίου 2012.
22. ↑  «Ηλυσιακός - Ολυμπιακός 54-85», άρθρο στον ιστότοπο Sport24.gr, 10 Οκτωβρίου 2013.
23. ↑  «Ηλυσιακός - Ολυμπιακός 54-85», άρθρο στον ιστότοπο Contra.gr, 10 Οκτωβρίου 2013.
24. ↑  «Η ομάδα» Αρχειοθετήθηκε 2014-12-20 στο Wayback Machine. πληροφορίες στον επίσημο ιστότοπο της Κ.Α.Ε. Ηλυσιακός.
25. ↑  «Ανέλαβε ο Σορώτος τον Ηλυσιακό», άρθρο στον ιστότοπο InfoBasket.gr, 30 Μαΐου 2014.
26. ↑  «Πρωταθλητές Ελλάδος Εφήβων» Αρχειοθετήθηκε 2013-04-03 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
27. ↑  «Πρωταθλητής στους Εφήβους ο Ηλυσιακός» Αρχειοθετήθηκε 2010-10-13 στο Wayback Machine. άρθρο στον ιστότοπο Sport24.gr, 31 Μαρτίου 2010.
28. 1 2  «Φιλαθλητικός Ζωγράφου: «Έτσι ξεκινήσαμε, έτσι προχωράμε»!» Αρχειοθετήθηκε 2016-03-10 στο Wayback Machine. αφιέρωμα στον ιστότοπο Athlisi.com, 22 Νοεμβρίου 2011.
29. 1 2 3 4 5 6 7 8 9 10 11 12 13 14 15 16 17 18 19  «Volleyball: Ιστορία» Αρχειοθετήθηκε 2014-06-03 στο Wayback Machine. πληροφορίες στον επίσημο ιστότοπο του Ηλυσιακού.
30. ↑  «Ηλυσιακός Α.Ο.», πληροφορίες για το σύλλογο στον επίσημο ιστότοπο της Ε.Σ.Π.Α.Α.Α.
31. ↑  «Α2 Εθνική Γυναικών - 1ος Όμιλος - Τελική Βαθμολογία 2010-11» Αρχειοθετήθηκε 2011-10-10 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Πετοσφαίρισης.
32. ↑  «Α2 Εθνική Γυναικών - 1ος Όμιλος - Τελική Βαθμολογία 2011-12» Αρχειοθετήθηκε 2012-10-16 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Πετοσφαίρισης.
33. ↑  «Α2 Εθνική Γυναικών - 1ος Όμιλος - Τελική Βαθμολογία 2012-13» Αρχειοθετήθηκε 2015-03-15 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Πετοσφαίρισης.
34. ↑  «Το Δ.Σ. του Ερασιτέχνη» Αρχειοθετήθηκε 2014-06-25 στο Wayback Machine. πληροφορίες στον επίσημο ιστότοπο του συλλόγου.
35. 1 2  «Η ομάδα γυναικών 2013-14» Αρχειοθετήθηκε 2014-07-01 στο Wayback Machine. πληροφορίες στον επίσημο ιστότοπο του τμήματος.
36. 1 2 3  ««Η πορεία της ομάδας του Handball στον χρόνο»». Ανακτήθηκε στις 13 Σεπτεμβρίου 2009. [*νεκρός σύνδεσμος*]
37. ↑  ««Οι ποινές από την αθλητικό δικαστή»». Ανακτήθηκε στις 13 Σεπτεμβρίου 2009. [*νεκρός σύνδεσμος*]
38. 1 2 3  ««Ηλυσιακός - Υδατοσφαίριση Ανδρών! Η ίδρυση (1981)»». Ανακτήθηκε στις 13 Σεπτεμβρίου 2009. [*νεκρός σύνδεσμος*]
39. ↑  Epochi, rizospastis gr | Synchroni (1 Δεκεμβρίου 1998). «rizospastis.gr - Ανεβαίνει το θερμόμετρο». *ΡΙΖΟΣΠΑΣΤΗΣ*. Ανακτήθηκε στις 11 Μαρτίου 2024.
40. 1 2  ««Ηλυσιακός - Υδατοσφαίριση Γυναικών! 1996-97»». Ανακτήθηκε στις 13 Σεπτεμβρίου 2009. [*νεκρός σύνδεσμος*]
41. 1 2  ««Κολύμβηση Σύντομη Ανασκόπηση»». Ανακτήθηκε στις 13 Σεπτεμβρίου 2009. [*νεκρός σύνδεσμος*]
42. ↑  ««Κολύμβηση Μεγάλοι Αθλητές»». Ανακτήθηκε στις 13 Σεπτεμβρίου 2009. [*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Ηλυσιακός Α.Ο. επίσημος ιστότοπος.
* Ηλυσιακός Α.Ο. (ποδόσφαιρο), επίσημος λογαριασμός στο Facebook.

|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Volley League Γυναικών 2023–2024 |
| --- |
|  |
| 0 | 
* Α.Ε.Κ.
* Ακαδημίες Πρωταθλητών Πεύκων
* Απολλώνιος Κερατσινίου
* Άρης Θεσσαλονίκης
* Ηλυσιακός Α.Ο.
* Θέτις Βούλας
* Α.Ο. Θήρας
* Α.Ο. Λαμίας
* Α.Ο. Μαρκοπούλου
* Ολυμπιακός Πειραιώς
* Παναθηναϊκός
* Π.Α.Ο.Κ.
 |  |

 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες Α2 Εθνικής Κατηγορίας Υδατοσφαίρισης Ανδρών 2021-2022 |
| --- |
|  |
| Α' Όμιλος | 
* Βροντάδος Χίου
* Ηλυσιακός
* Ιωνικός Νίκαιας
* Καλαμάτα
* Ο.Φ.Η.
* Πατρών Ν.Ε.
* Πατρών Ν.Ο.
* Ροή
 |  |
|  |
| Β' Όμιλος | 
* Ηλιούπολη
* Κέρκυρα
* Λάρισα
* Νηρέας Γέρακα
* Νηρέας Χαλανδρίου
* Ο.Φ.Θ.
* Τρίαινα Βούλας
* Χαϊδάρι
 |

 |

|  |  |  |  |  |
| --- | --- | --- | --- | --- |
| 

| π • σ • ε
Ομάδες Α1 Εθνικής Κατηγορίας Υδατοσφαίρισης Γυναικών 2023-2024 |
| --- |
|  |
| 
* Α.Ε.Κ.
* Άλιμος Ν.Α.Σ.
* Ν.Ο. Βουλιαγμένη
* Α.Ν.Ο. Γλυφάδας
* Εθνικός Πειραιώς
* Ηλυσιακός Α.Ο.
* Ολυμπιακός Πειραιώς
* Πανιώνιος Σμύρνης
* Π.Α.Ο.Κ.
* Γ.Σ. Περιστερίου
* Πατρών Ν.Ε.
* Ν.Ο. Χανίων
 |  |

 |